Byrådsleder trakk seg umiddelbart

Krever politimesterens avgang

UBESKRIVELIG: - Det er vanskelig å beskrive de grusomhetene som disse barna er blitt utsatt for, sier professor Alexis Jay som har utarbeidet sjokkrapporten. Foto:Dave Higgens,Pa Photos

Minst 1400 barn har blitt seksuelt misbrukt i engelsk by: Rapport: Politi og politikere visste om misbruket - gjorde ingenting

Politiet og offentlige etater i Rotherham har ignorert tre rapporter som alle beskriver hvordan og i hvilket omfang barn i byen har blitt seksuelt utnyttet, mener rapportforfatter.

Oppdatert 27. august 2014

Artikkelen er over seks år gammel

Rotherham Rotherham er en by i Rotherham-distriktet i South Yorkshire midt i England. I Rotherham og omegn bor det om lag 250.000 mennesker.

Byen ligger ved elven Don, om lag 10 kilometer fra Sheffield. Vis mer

– Rapportene ble overlevert til politiet og offentlige etater. Og ble ignorert, sa professor Alexis Jay under pressekonferansen tirsdag der funnene fra den nyeste rapporten om seksuelt misbruk av barn i den engelske byen Rotherham ble presentert.

Jay er den skottske regjeringens fremste rådgiver i helse- og sosialsaker.



Rapporten konkluderer med at voldsomme feilgrep både fra politisk ledelse og politiet har bidratt til at minst 1400 barn er blitt misbrukt seksuelt i årene 1997 til 2013, siden gjerningsmennene ikke er blitt stoppet. Antallet blir beskrevet som et «konservativt anslag».



Slått og truet



Jay understreket samtidig at de minst 1400 ikke er barn som har vært i faresonen, men barn som faktisk har blitt seksuelt utnyttet.

- Vi antar at en tredjedel av dem allerede har vært kjent for etatene i forbindelse med barnevernssaker, sa hun under pressekonferansen.



Misbruket av barna, noen av dem så unge som 11 år, blir beskrevet som «horribelt» og som «ikke forbeholdt fortiden, men pågående også i dag».

Majoriteten av overgrepene skal være utført av asiatiske menn i et organisert miljø, og personer i det offentlige hjelpeapparatet har i forbindelse med granskningen fortalt at de var redde for å bli beskyldt for rasisme.



Ifølge rapporten har barna blitt gjengvoldtatt, slått, truet med skytevåpen og bortført til andre byer og tettsteder i det nordlige England. I noen tilfeller er barn blitt dynket i bensin før gjerningsmennene har truet dem å tenne på. Barn som har blitt tvunget til å se på gjengvoldtekter er blitt fortalt at de er den neste dersom de fortalte noen om overgrepene.

– Ingenting ble gjort



Ifølge Jays har seksuelt misbruk av barn blitt lavt prioritert av alle instanser i Rotherham, spesielt under første halvdel av 2000-tallet.

– Ofre som fortalte fikk selv skylden for det som hadde skjedd med dem, samtidig som ingenting ble gjort overfor gjerningsmennene. Det virket ikke som det slo noen av de involverte instansene at alle former for seksuell aktivitet med et barn, er et lovbrudd, fremholder Jay.

I Rotherham ble oppmerksomheten først rettet mot seksuelt misbruk av barn i november 2010, da fem menn fra et asiatisk miljø i byen ble fengslet for seksualforbrytelser mot mindreårige jenter helt ned i 12 års-alderen.



Ifølge BBC skal det allerede da ha oppstått mistanke om at problemet var mer omfattende.

I september 2012 publiserte avisen The Times en granskning som avslørte at en konfidensiell politirapport fra 2010 hadde advart om at tusenvis av lignende lovbrudd ble begått hvert år av asiatiske menn.



I politirapporten heter det blant annet at det er «et omfattende problem med nettverk av asiatiske menn som utnytter unge, hvite kvinner, spesielt i Rotherham og Sheffield».

– Møter overgriperne på gaten



Samtidig begynner rystende historier fra jenter som skal ha vært utsatt for overgrepene å bli kjent.

En kvinne som nå er i 20-årene, sier til Sky News at hun ble voldtatt daglig over en periode på 4 år - noen ganger av opp til fem menn samtidig.

Hun meldte fra om overgrepene til politiet da hun var 13 år, i 2003, men ingenting skjedde.

Først da familien hennes flyttet da hun var 15, slapp hun fri fra de grusomme overgrepene, forteller kvinnen.

I dag bor hun igjen i Rotherham, og møter på sine overgripere på gaten.

– Det verste er å tenke på hvor mange andre de har misbrukt etter meg, sier kvinnen.

Hun forteller at hun ble slått dersom hun nektet å ha sex med mennene, og at de truet med å oppsøke henne hjemme og å voldta moren hennes dersom hun ikke adlød.

Krever politimesterens avgang



GIKK: Lederen for byrådet i Rotherham, Roger Stone, trakk seg med umiddelbar virkning da rapporten ble kjent. Foto:Anna Gowthorpe,AP

Det er ikke tatt avgjørelse om å disiplinærforfølge noen tjenestepersoner eller ledere for det som er skjedd, tross to tidligere lignende rapporter om tjenesteforsømmelse både i barnevernet og politiet.

Politimesteren i byen, Shaun Wright satt frem til 2010 som leder for komiteen for barn og oppvekst i kommunestyret.

Ifølge BBC har Wright beklaget myndighetenes svikt, men stadig flere krever nå at han må si fra seg sin stilling.



Byrådleder i Rotherham siden 2003, Roger Stone, trakk seg fra sin stilling like etter at rapporten ble gjort kjent, og ba samtidig byens unge og deres familier om unnskyldning.



– Jeg mener det er riktig at jeg, som leder, tar ansvar på vegne av byrådet for de historiske feilgrepene som er tydelig beskrevet i rapporten, uttalte Stone, ifølge Sky News.



I juli i år gikk ordfører Barry Dodson av etter anklager om at han hadde misbrukt en 13 år gammel jente i 1987. Ordføreren kommenterte ikke anklagene, melder BBC.

Nestlederen i byrådet, Jahangir Akhtar, gikk av i 2013, etter anklager om at han kjente til et forhold mellom en jente og en mistenkt barneovergriper.

Publisert: 27.08.14 kl. 10:48 Oppdatert: 27.08.14 kl. 11:02

Les også

Mer om Storbritannia